**Anyanyelvünk és magyarságunk**

Határtalan szavaink

Pályázati kiírás

A Magyarságkutató Intézet Nyelvtervezési Kutatóközpontja 2020-ban meghirdeti *Anyanyelvünk és magyarságunk* *– Határtalan szavaink* című pályázatát *14–19 éves diákok* számára!

**A pályázat célja, hogy a tanulók…**

* …a trianoni emlékév, valamint a magyar nyelv napja alkalmából ismerjék meg közelebbről nyelvünk jelenkori állapotát.
* …lehetőséget kapjanak arra, hogy a magyar nyelv tágabb használati körébe is bepillanthassanak.
* …elgondolkodjanak a hazai és a határon túli nyelvhasználat egységéről és különbözőségéről.
* …figyelmük ráirányuljon az anyanyelv önazonosságban és közösségi létben betöltött szerepére is.

**A pályázat két fő kategóriája:**

1. Tudományos
2. Irodalmi
3. **Tudományos**
4. **Gyűjtés**
5. Válassz ki egy Kárpát-medencei országot (ne az az ország legyen, ahova születtél)!
6. Gyűjts 20 olyan szót, amelyet jellemzően az adott országban élő magyarok használnak. A gyűjtéshez segítségként pár forrásjavaslat:
   * Új magyar tájszótár. Szerk.: B. Lőrinczy Éva, Hosszú Ferenc. Akadémiai Könyvkiadó, Budapest, 2010.
   * A magyar nyelvjárások atlasza. Szerk.: Deme László – Imre Samu – Bárczi Géza. Akadémiai Kiadó, Budapest, 1968.
   * Termini-szótár <http://termini.nytud.hu/htonline/>
7. Add meg a gyűjtött szavak jelentését körülírással és/vagy szinonimákkal!
8. Keress mindegyikhez példamondatot is akár az interneten, akár könyvekben, avagy vedd fel a kapcsolatot ottani magyarokkal!
9. **Fogalmazás (reflektálás)**

A fogalmazás címe: *Egy nyelvet beszélünk?*, ez legyen egyben az írás fő témája is, terjedelme pedig legalább 1, legfeljebb 2 oldal (3000-6000 leütés) legyen. Gondolatébresztő kérdések:

1. Miért használnak olykor a különböző országokban élő magyarok más szavakat ugyanazoknak a dolgoknak a jelölésére? Gondoljatok a történelmi, politikai, földrajzi, társadalmi okokra!
2. Vajon ez megnehezíti a kommunikációt a magyarországiakkal? Van esetleg tapasztalatotok is?
3. Nem lenne szükség arra, hogy különböző magyar beszélőközösségek nyelvhasználatával is megismerkedjünk? Miért? Ha igen, hol lenne ennek helye?
4. Minden más egyéb gondolat, vélemény, amely a gyűjtőmunka során felmerült benned anyanyelvünkkel kapcsolatban.
5. **„Irodalmi”**

Bármilyen saját prózai, szépirodalmi alkotást elfogadunk, amelynek témája kapcsolódik a pályázat címéhez (*Határtalan szavaink*), valamint legalább részben a trianoni emlékévhez. Terjedelme legalább 3, legfeljebb 6 oldal (9000-18000 leütés) legyen.

Ajánlott műfajok: *novella, anekdota, adoma, tárca, karcolat, mese, (verses) elbeszélés*

Ha a terjedelmi keretet egy leadott mű nem éri el (pl.: egy egyoldalas novella), akkor a nevezéshez több rövid alkotás is leadandó, az írások összterjedelmének kell elérnie a minimum 3 oldalt.

**FIGYELEM!**

Csak eredeti, saját gyűjtést, szellemi, illetve művészi munkát fogadunk el!

A pályázatra csak egyének nevezhetnek!

Formai követelmények: 12-es betűméret, Times New Roman betűtípus, szimpla sorköz, margóbeállítások: bal 2,5 cm, jobb 2,5 cm, fent 2,5 cm, lent 2,5 cm, doc vagy docx formátum.

A bírálóbiztosság tagjai: a Magyarságkutató Intézet nyelvészeti kutatóközpontjainak igazgatói és kijelölt munkatársai

Értékelés: A tartalmi szempontból legjobbnak minősített, legkreatívabb pályázatok részesülnek díjazásban. Így például a tudományos pályázatoknál a szavak ritkaságát, de egyben életszerűségét is figyelembe vesszük a bírálatkor. Az irodalmi munkák értékelésekor nagy súllyal számít a forma, a stílus, az esztétikai érték is.

A pályázatok nyertesei (kategóriánként):

**1. helyezett**: 50.000 forint értékű utalvány, könyv- és tárgyajándék

**2. helyezett**: 30.000 forint értékű utalvány, könyv- és tárgyajándék

**3. helyezett**: 20.000 forint értékű utalvány, könyv- és tárgyajándék

**Különdíj**: Indokolt esetben a bírálók különdíjat oszthatnak ki könyv- és tárgyajándék formájában.

A pályázatok beérkezési határideje: **2020. november 9.**

Az eredményhirdetés napja: **2020. november 13., A magyar nyelv napja**

A pályázat benyújtása: A pályázat kötelező tartozéka az adatlap. A pályázati anyagot és a kitöltött adatlapot postán és elektronikusan is be kell küldeni a következő címre:

*Magyarságkutató Intézet, 1051 Budapest, Nádor utca 36.*

*hatartalanszavaink@mki.gov.hu*

*Jelige: „Határtalan szavaink”*

További információért szintúgy a fent megadott e-mail-címre írjanak.

**Szeretettel várjuk a pályázati anyagokat!**